ส่วนที่ 1

ข้อมูลสรุป (Executive Summary)

การปรับตัวขึ้นของราคาน้ำมันดิบในช่วงปลายปี 2550 จนเกือบถึงระดับ 100 ดอลลาร์ ต่อ บาร์เรล
รวมถึงวิกฤตสินเชื่อที่อยู่อาศัยประเภทด้อยคุณภาพ (Sub Prime)
ได้ส่งผลกระทบต่อเศรษฐกิจของอเมริกา และทั่วโลกอย่างหลีกเลี่ยงไม่ได้
โดยเฉพาะในภาคธุรกิจการเงินและธนาคาร
การเคลื่อนย้ายเงินลงทุนอย่างเสรีส่งผลกระทบในเชิงลบต่อทุกประเทศรวมถึงประเทศไทยด้วย
ส่งผลให้อัตราการขยายตัวทางเศรษฐกิจในปี 2550 มีการขยายตัวไม่ถึงร้อยละ 5
ประกอบกับการรอคอยการเลือกตั้งที่จะจัดให้มีขึ้นในช่วงปลายปี
เราจึงไม่เห็นการขยายงานหรือการลงทุนใหม่ๆ ทั้งจากภาครัฐและเอกชนตลอดปีที่ผ่านมา

บริษัทได้มีการปรับนโยบายในการดำเนินธุรกิจให้สอดคล้องกับการชะลอตัวทางเศรษฐกิจ
โดยการชะลอการเปิดโครงการใหม่ จากเดิมที่คาดว่าจะมีการเปิดโครงการแนวราบใหม่จำนวน 5
โครงการ เป็นเปิดโครงการใหม่ เพียง 2 โครงการ เท่านั้น ได้แก่ โครงการ เพอร์เฟค
มาสเตอร์พีซ รัตนาธิเบศร์ และ โครงการ มณีรินทร์ พาร์ค รังสิต เฟส 2 สำหรับโครงการเก่า
ได้มีการเร่งงานก่อสร้าง เพื่อให้สามารถส่งมอบ และรับรู้รายได้ให้เร็วขึ้น
โดยเฉพาะในโครงการที่มีการขายแล้ว ได้แก่โครงการอาคารชุด เมโทร พาร์ค สาทร และ
โครงการทาวเฮ้าส์ – วิลล่า รัตนาธิเบศร์ จากการเร่งการก่อสร้าง ส่งผลให้ ปี 2550
บริษัทมีรายได้จากการขายบ้านพร้อมที่ดินเพิ่มขึ้น จาก 4,477 ล้านบาท ในปี 2549 เป็น 6,266
ล้านบาท หรือเพิ่มขึ้นร้อยละ 40 และ กำไรสุทธิ เพิ่มขึ้น จาก 12 ล้านบาท ในปี 2549 เป็น 412
ล้านบาทในปี 2550 ทำให้สามารถเสนอการจ่ายเงินปันผลได้ในอัตราหุ้นละ 0.24 บาท

ปีที่ผ่านมา บริษัทได้รับรางวัลโครงการที่มีการจัดการสภาพแวดล้อมดีเด่น (EIA Monitoring
Awards) ติดต่อกัน เป็นปีที่ 3 นับว่า
เป็นการตอกย้ำนโยบายที่บริษัทจะเดินหน้าเพื่อคุณภาพชีวิตที่ดีของผู้อยู่อาศัย โดยในปี 2550 บริษัทได้
ทำแคมเปญ เรื่อง ทะเลสาบ 7 แห่งในโครงการของบริษัท (7 Lakes Story)
ซึ่งเป็นการเน้นให้ลูกค้ากลุ่มเป้าหมายถึงจุดเด่นของโครงการของบริษัท ที่เหนือกว่าคู่แข่ง
นอกจากนี้บริษัทจะเน้นเรื่องการสร้างแบรนด์ของบริษัท เพื่อทำให้กลุ่มลูกค้าเป้าหมาย รับรู้ถึงว่า
บ้านทุกหลังในโครงการ ของบริษัทจะเป็นบ้านที่ มีคุณภาพ ภายในสิ่งแวดล้อมที่ดี นอกจากนี้
ยังมีการเปิด คลับเฮ้าส์ ริมทะเลสาบใหม่ ใน 2 โครงการ ได้แก่ โครงการ เพอร์เฟคเพลส
สุขุมวิท 77 และโครงการ เพอร์เฟค เพลส พระราม 5 – ราชพฤกษ์ ทำให้ บริษัทมี คลับเฮ้าส์
ขนาดใหญ่ ริมทะเลสาบ ทั้งหมด รวม 6 แห่ง ในอนาคตบริษัทยังมีนโยบายที่จะเพิ่มจำนวน
ทะเลสาบในโครงการและ คลับเฮ้าส์ ริมทะเลสาบ ให้มากขึ้นอีก

สำหรับฐานะการเงินรวมของบริษัทนั้น ในสิ้นปี 2550 บริษัทมีอัตราส่วนหนี้สินต่อทุนลดลงเหลือ 1.12
เท่า โดยมีการชำระคืนหุ้นกู้ไม่มีหลักประกัน จำนวน 800 ล้านบาท
และต้นปีบริษัทได้จ่ายชำระหุ้นกู้ไม่มีหลักประกันชุดสุดท้าย จำนวน 450 ล้านบาท เมื่อต้นปี 2551
ที่ผ่านมาเป็นผลให้บริษัทไม่มีหนี้จากหุ้นกู้มีหลักประกันคงค้าง
สำหรับหนี้สินที่เหลืออยู่ส่วนใหญ่เป็นหนี้เงินกู้ยืมระยะยาวจากสถาบันการเงิน
เพื่อใช้ในการพัฒนาโครงการ นอกจากนี้ บริษัทได้จัดตั้ง และ
เสนอขายหน่วยลงทุนกองทุนรวมอสังหาริมทรัพย์ พร็อพเพอร์ตี้ เพอร์เฟค ได้สำเร็จ ในเดือน
กุมภาพันธ์ ปี 2551 นับว่าเป็นก้าวแรกในการนำเครื่องมือทางการเงินใหม่ๆ
มาใช้ในการหาแหล่งเงินทุนเพิ่มเติมให้บริษัท

สำหรับปี 2551 ธุรกิจบ้านเดี่ยวน่าจะปรับตัวดีขึ้นจาก การที่ผู้ประกอบการรายใหญ่
ได้ประกาศปรับราคาขายบ้านขึ้น ประมาณ ร้อยละ 5 เนื่องจากต้นทุนการก่อสร้างมีการปรับตัวสูงขึ้น
ประกอบกับผู้ประกอบการหลายราย ได้หันไปให้ความสำคัญในการพัฒนาโครงการอาคารชุดมากขึ้น
ทำให้บ้านเดี่ยวในแนวราบมีอุปทานที่ลดลงซึ่งน่าจะส่งผลดีต่อบริษัท
ที่ยังเน้นการขายโครงการแนวราบอยู่อย่างต่อเนื่อง จะเห็นได้จากการพัฒนาแบบบ้านใหม่
รวมถึงฟังก์ชั่นใหม่ๆได้แก่ Green Room ที่จะได้มีการนำออกจำหน่ายในช่วงต้นปี 2551
อย่างไรก็ตามเพื่อเป็นการเพิ่มรายได้อีกทางหนึ่ง บริษัทมีนโยบายที่จะเพิ่มการพัฒนาโครงการ
อาคารชุดพักอาศัย ในแนวรถไฟฟ้าขึ้น อีก 1 โครงการในปี 2551

การดำเนินธุรกิจภายใต้รัฐบาลชุดใหม่ คงทำให้ผู้บริโภคและผู้ประกอบการ
เริ่มมีความหวังในทางที่ดีขึ้น การออกนโยบายกระตุ้นอสังหาริมทรัพย์
โดยการลดอัตราภาษีธุรกิจเฉพาะ จากเดิมที่กำหนดไว้ที่อัตราร้อยละ 3 เป็นอัตราร้อยละ 0.1
เฉพาะการจดทะเบียนสิทธิและนิติกรรมเกี่ยวกับอสังหาริมทรัพย์ที่ได้ กระทำภายใน 1 ปี นับจากวันที่
กฎหมายมีผลใช้บังคับ และ
ลดการเรียกเก็บค่าธรรมเนียมการจดทะเบียนการโอนและค่าจดทะเบียนการจำนอง
อสังหาริมทรัพย์และห้องชุด
โดยให้เรียกเก็บค่าจดทะเบียนการโอนและค่าจดทะเบียนการจำนองอสังหาริมทรัพย์ ร้อยละ 0.01
ซึ่งนโยบายการลดภาษีดังกล่าวน่าจะส่งผลดีทั้งทางตรงและทางอ้อมต่อการดำเนินธุรกิจของบริษัท
สนับสนุนให้มีการซื้อขายอสังหาริมทรัพย์มีมากขึ้นและทำให้การประกอบธุรกิจอสังหาริมทรัพย์ฟื้นตัวเร็วขึ้น

คณะกรรมการบริษัท มีความพอใจในผลการดำเนินงานในปีที่ผ่านมา ทั้งรายได้ และ
กำไรที่มีการปรับตัวเพิ่มขึ้น และตระหนักว่าผลของความสำเร็จดังกล่าวจะเกิดขึ้นไม่ได้
ถ้าปราศจากความร่วมมือ อันดีจาก พนักงาน ผู้ถือหุ้น ธนาคาร รวมถึงคู่ค้าทางธุรกิจ คณะกรรมการ
จึงหวังเป็นอย่างยิ่งว่า คงจะได้รับความไว้วางใจ และ ความร่วมมือด้วยดีจากทุกท่าน ต่อไป
จึงขอขอบคุณ มา ณ ที่นี้